Peter Hyams

Dr **Peter Hyams** (* 26. Juli 1943 in New York) isch e US-amerikanische Regisseur.

## Leebe und Werk
Dr Suhn vum Broadway-Agent Barry Hyams un sinere Frau Ruth het im Alder vu 17 Johre e Chunst- un Musikstudium an dr Syracuse University agfange un sich e Namme as e Jazz-Schlagzüger gmacht. Er het u. a. mit em Bill Evans un em Maynard Ferguson in dr New Yorker Nachtclubs gspilt. Nooch sinem Studium het er 1964 si Arbet bim Sender NBC as Noochrichtesprecher agfange. Sälli Arbet isch ihm nit besunders gläge, doher isch er nooch Vietnam gange un het dert e Chriegsdokumentation drillt. Es sin witeri Dokumentatione fer s'Fernsähe gfolgt, fer des er au witterhi as Chefnoochrichtesprecher gschafft het.

Anno 1970 het dr Hyams si Drillbuech fer *Tanja Baskin – Anruf genügt* an d Paramount Filmgsellschaft verchauft. Er isch dodruff nooch Los Angeles gange un het d'Verfilmig um e Maidli vum Land, wo z'Chicago si Glück mache will, verfilmt, mit em Herbert Ross as Regisseur un dr Candice Bergen in dr Hauptrolle. Es sin witteri Produktione fer s'Fernsehe gfolgt, bis er anno 1974 mit *Spur der Gewalt* si Debüt as Filmregisseur git. Dr Film verzellt d'Geschichte vume Polizistepaar, dem si Idealismus im Lauf vu dr Handlig schwindet.

Mit *Unternehmen Capricorn* het er e vilbeachtete un kommerziell erfolgriiche Science-Fiction-Film iber e ersti bemannti Marslandig drillt, wo aber numme vordüscht isch un wo d Öffetlichkeit drmit hinders Liecht gfüehrt werre soll. Säller Film het natürlich au entsprechendi Muetmassige iber d'Mondlandige beflüegelt.

Es sin dr Actionfilm *Das tödliche Dreieck* mit em Harrison Ford un dr Weltruumwestern *[[Outland – Planet der Verdammten]]* mit em Sean Connery gfolgt. 1983 isch e *Ein Richter sieht rot* mit em Michael Douglas erschine.
Usserst zwispältig sin d'Reaktione uf d'Verfilmig vu *[[2010 – Das Jahr, in dem wir Kontakt aufnehmen]]* mit em Roy Scheider in dr Hauptrolle vum *Dr. Floyd* gsi.
Dr Film isch nooch ere Vorlag vum Arthur C. Clarke enstande, wo säller as Fortsetzig vu sinem Film (nit direkt vu sinem Buech) *[[2001: Odyssee im Weltraum]]* gschribe het. Dr Regisseur Stanley Kubrick het mit 2001 dr perfekte Science-Fiction-Film gmacht un dr Hyams isch dodra gmesse worre un het d'Vorlag natürlich nit erreicht, obwohl 2010 e solide Film gsi isch, wo au dr domolig Wissensstand vum Jupiter un sine Mönd agmesse berucksichtigt. In wittere Filme isch dr Hyams no im Action-Genre treu bliibe. *Presidio* (ebefalls mit em *Sean Connery*), *Narrow Margin – 12 Stunden Angst* hän spannendi Underhaldig ohni Diefgang gliferet. *Time Cop* un *Sudden Death* hän dr Jean Claude van Damme bekannter gmacht. D'Gsellschaftssatire *Stay Tuned - Höllische Spiele* isch degege gfloppt. D'Produktione *Das Relikt* un *End of Days – Nacht ohne Morgen* hän vor allem Spannig un visuelli Effekte botte, um dere ihr Witterentwicklig dr Hyams sich sit *2010* besunders bemüeht het. 

Dr Peter Hyams schribt nit bloss fer vili vu sine Filme s'Drillbuech selber, als einziger Hollywood-Topregisseur isch er au fast immer si eigene Kameramann. Er läbt un schafft z'Los Angeles.

## Filmographi (Uswahl)
* 1971: Tanja Baskin - Anruf genügt (*T.R. Baskin*; numme als Produzent)
* 1974: Spur der Gewalt (*Busting*)
* 1978: Unternehmen Capricorn (*Capricorn One*)
* 1979: Das tödliche Dreieck (*Hanover Street*)
* 1980: Outland – Planet der Verdammten (*Outland*)
* 1983: Ein Richter sieht rot (The Star Chamber)
* 1984: 2010 - Das Jahr, in dem wir Kontakt aufnehmen (*2010*)
* 1988: Presidio (*The Presidio*)
* 1990: Narrow Margin – 12 Stunden Angst (*Narrow Margin*)
* 1993: Stay Tuned - Höllische Spiele/Mit der Fernbedienung in die Hölle (*Stay Tuned*)
* 1994: Time Cop
* 1995: Sudden Death
* 1996: Das Relikt (*The Relic*)
* 1999: End of Days - Nacht ohne Morgen (*End of Days*)
* 2001: The Musketeers
* 2005: A Sound of Thunder
* 2009: Gegen jeden Zweifel (*Beyond a Reasonable Doubt*)
* 2013: Enemies Closer

## Weblink
*